**RYHMÄ 2** ( Satu N, Kati K, Jaana A, Maarit T, Minna T, Sari M)

**TAVOITTEET**

Oppitunti on 6.luokkalaisille B1-ruotsin opiskelijoille (tai vaihtoehtoisesti myös 4.luokkalaisille A2-opiskelijoille). Oppitunti on aiemmin opeteltujen aiheiden kertaustunti pääosin työpistetyöskentelynä ja parityöskentelynä. Tavoitteena on osata sanoa ja kirjoittaa kellonajat, viikonpäivät ja oppiaineita sekä osata tiedustella kellonaikaa/viikonpäivää ja ystävän lukujärjestyksen sisältöä ja osata vastata näitä kysyttäessä. Näiden lisäksi oppilaiden toivotaan omaksuvan harjoituksista uusia työtapoja itsenäisen kotiopiskelun tueksi. Työpistetyöskentely mahdollistaa monien eri työtapojen käytön, minkä toivotaan motivoivan heterogeenistä esimurrosikäistä ryhmää. Oppitunti sisältää oppilaskeskeistä toimintaa suullisesti ja kirjallisesti tieto- ja viestintätekniikkaa unohtamatta ja oppilaat ovat vuorovaikutuksessa keskenään ja aktiivisesti mukana joka vaiheessa ja pystyvät itse vaikuttamaan kunkin työpistetehtävän suoritukseen ja lopputuotokseen.

**MITÄ ON TAPAHTUNUT ENNEN OPETUSTUOKIOTA**

Kaikkia oppitunnin aiheita on harjoiteltu useilla aiemmilla oppitunneilla, joilla ne liittyivät samalla käsiteltäviin teksteihin, joita on käytettävässä kirjassa. Kysymyksiä ja vastauksia ko. aiheisiin liittyen on harjoiteltu malliesimerkkien avulla. Opiskellun aineksen sisältö ja esimerkkejä:

* opetettu lukusanat 0-20, 21-29 sekä täydet kymmenet 100 asti.
* numeroiden opettelussa käytetty helppoja laskutoimituksia, bingoa, puhelinnumeroiden kyselyä sekä iän kyselyä
* Hur gammal är du? Var bor du? (vastauksena katu/tie ja nro)
* opetettu kellonajat
* kellotaulun kanssa käyty läpi tasatunti, yli, puoli sekä vaille
* Vad är klockan? När vaknar du?
* opetettu viikonpäivät
* vertailtu englannin ja mahdollisuuksien mukaan muiden kielien viikonpäiväsanoihin
* Vilken dag är det idag? När börjar skolan på onsdag?
* opetettu oppiaineet
* suomenruotsalaisen ja ruotsinruotsalaisen oppilaan todistukset: oppiaineiden nimet ja erot
* Vad har du på måndag kl. tio?

**SEURAAVAKSI TYÖPISTETUNTI, JOLLA NÄITÄ AIHEITA KERRATAAN JA JOSTA OPETUSTUOKIOMME ON YKSI OSIO**

**MITÄ TAPAHTUU OPETUSTUOKION JÄLKEEN**

Opitun testaaminen. Oppilaat osallistuvat Kahoot-visaan, jossa palautteen osaamisestaan saa heti. Lisäksi opettaja arvioi työpistetunnilla tehdyn lukujärjestysharjoituksen keräämällä sen vastaukset.

**RYHMÄ 2 ( Satu N, Kati K, Jaana A, Maarit T, Minna T, Sari M)**

**OPETTAJAN OHJEET OPETUSTUOKIOTA VARTEN**

1. Opettaja järjestää luokkatilaan viisi työpistettä kirjoitusvälineineen, kuhunkin työpisteeseen näkyville kirjalliset ohjeet pisteen tehtävän tekemistä varten.

2. Viimeiseen työpisteeseen monisteina tyhjiä lukujärjestyspohjia, tarvittaessa myös E-versiona.

3. Opettaja kiertelee tunnin aikana työpisteissä ja auttaa tarvittaessa.

4. Lopuksi opettaja arvioi viimeisen työpisteen tehtävän onnistumista keräämällä oppilaiden laatimat lukujärjestykset ja tarkistaa onko kirjoitettu oikein.

5. Tunnin lopuksi tai seuraavan tunnin alussa vielä Kahoot-visa samoista sanastoista.

**TEHTÄVÄNANNOT OPPILAILLE**

KIERRÄ PARISI KANSSA KAIKKI NELJÄ TYÖPISTETTÄ JA TEE HUOLELLISESTI OHJEITTEN MUKAAN

1. työpiste, kellonajat

Pöydällä on jokaista paria kohden kellotauluja, joissa on siirreltävät viisarit.

Järjestä viisarit haluamaasi kellonaikaan. Parisi sanoo ääneen ruotsiksi, mitä aikaa kellotaulu näyttää. Vaihtakaa vuoroa. Kysykää mahdollisimman monta kellonaikaa. ”Paljonko kello on?”

2. työpiste, viikonpäivät

Jokainen laatii ja tulostaa wordle.net –sivustolla oman viikonpäivätaulun.

3. työpiste, oppiaineet

Pöydällä on jokaista paria kohden ruotsinkieliset oppiainekortit.

Sekoittakaa parisi kanssa oppiainekortit ja levittäkää ne summittaisessa järjestyksessä eteenne sanapuoli ylöspäin. Parisi sulkee silmät ja sinä otat yhden kortin pois. Parisi katsoo kortteja sekä nimeää puuttuvan oppiaineen. Vaihtakaa vuoroa ja toistakaa mahdollisimman monta kertaa. ”Mikä oppiaine puuttuu?”

4. työpiste, oman lukujärjestyksen tekeminen

Pöydällä on tyhjiä lukujärjestyspohjia, kyniä sekä kumeja. Jokainen laatii ruotsiksi oman lukujärjestyksen.

PARITEHTÄVÄ, KUN OLETTE KIERTÄNEET KAIKKI TYÖPISTEET

Pöydällä on tyhjiä lukujärjestyspohjia, kyniä sekä kumeja. Tarvitsette aiemmin työpisteellä laatimanne lukujärjestyksen.

Täydennä lukujärjestyspohjaan parisi lukujärjestys. Ota selvää kysymällä. Esim. ”Mitä sinulla on maanantaina kello 9-10?”, ”Milloin sinulla on ruotsia?”

Kirjoita lukujärjestykseen oma nimesi ja palauta opettajalle.